b'\n_START_ARTICLE_\nBoeing 377 Stratocruiser\n_START_SECTION_\nVarianter\n_START_PARAGRAPH_\nPrototypen, Model 377-10-19, fl\xc3\xb8y f\xc3\xb8rste gang 8. juli 1947. Den var en ombygd C-97 Stratofreighter utstyrt med fire Pratt & Whitney R-4360 Wasp Major stjernemotorer._NEWLINE_Prototypen ble fulgt av 20 Model 377-10-26 som ble kj\xc3\xb8pt av Pan American. Disse modellene var normalt konfigurert for 61 passasjerer. 10 av disse ble senere oppgradert til 377-10-26 Super Stratocruiser standard som inkluderte ekstra drivstoffkapasitet for transatlantiske ruter._NEWLINE_Fire Model 377-10-28 ble egentlig bestilt av SILA, men de ble avbestilt og kj\xc3\xb8pt opp av BOAC. Disse flyene var normalt konfigurert for 55 passasjerer._NEWLINE_American Overseas Airlines kj\xc3\xb8pte 8 Model 377-10-29. Disse var av tilsvarende standard som Pan Americans -26._NEWLINE_Model 377-10-30 ble bygget for Northwest Airlines, som kj\xc3\xb8pte 10 av disse. Disse flyene skilte seg ut fra tidligere modeller ved at de hadde rektangul\xc3\xa6re vinduer. De ble senere ogs\xc3\xa5 utstyrt med en radom p\xc3\xa5 nesen. Denne versjonen var opprinnelig konfigurert for 61 passasjerer, men fra 1953 ble passasjerkapasiteten \xc3\xb8kt til 83._NEWLINE_Model 377-10-32 ble bygget for BOAC og levert fra november 1949. Disse hadde runde vinduer i hovedkabinen, men skilte seg fra andre modeller ved at de hadde rektangul\xc3\xa6re vinduer i salongen under hoveddekket. Salongen var ogs\xc3\xa5 annerledes og hadde bare plass til 12 passasjerer. Denne modellen var konfigurert for 60 passasjerer._NEWLINE_Model 377-10-34 ble bygget for United Airlines og hadde som -30 rektangul\xc3\xa6re vinduer, men hadde en passasjerkapasitet p\xc3\xa5 56. I alt 7 fly ble levert fra september 1949._NEWLINE_Model B377PG Pregnant Guppy ble bygget for NASA i ett eksemplar for \xc3\xa5 frakte seksjoner av raketter.'